'Hierdie is my s(naak)sste show' | Netwerk24
Deur Ruan Bruwer 13 Julie 2018 05:30
Die koue is op pad na Bloemfontein en hy het herinneringe van erge koudkry in die Rosestad, maar die komediant en akteur Schalk Bezuidenhout sê hy is gerat om selfs sy jy-weet-wat warm te hou.
'n Vrou wat Woensdagaand 'n vertoning van hom in die Paarl bygewoon het, het saam met 'n gebreide mussie vir hom 'n bykomende kledingstuk gebrei.
"Hierdie tannie het ná die vertoning na my toe gekom met 'n geskenk. Ek maak dit oop en sien die kleurvolle mussie en sê:'Baie dankie'. Sy sê toe ek moet kyk, daar is iets in die mussie. Sy kon sien ek was 'n bietjie verward met hierdie tottietruitjie.
Die komediant en akteur Schalk Bezuidenhout. Foto: Conrad Bornman
"Ek sê toe vir haar dis perfek, ek is juis op pad Bloemfontein toe waar ek vroeër jare al baie koud gekry het. Ek sal dit beslis dra, baie dankie. Dis beslis die weirdste geskenk wat ek al ooit gekry het."
Hy het 'n bedrywige paar dae in Bloemfontein by die Vrystaat-kunstefees waar vandag en môre 'n maksimum temperatuur van onderskeidelik 15 °C en 16 °C voorspel word.
Môre-aand om 20:30 doen hy sy nuutste eenmanvertoning, Schalk Bezuidenhout – Snorseun, in die Kopanong Kovsiekerk. Voor dit, om 15:00, het hy 'n boekbespreking oor sy boek Truitjie roer my nie: oor Kempton en ander k-woorde.
Vanaand en môre-aand om 19:00 skerpskerts hy saam met Shimmy Isaacs, Melt Sieberhagen en Hannes Brümmer by die Netwerk24 Feeskafee.
"Indien ons 'n vol saal môre-aand kan lok vir my vertoning sal dit die grootste gehoor wees voor wie ek nog opgetree het. Ja, ek het al voor sowat 13 000 mense opgetree toe ek vir Trevor Noah geopen het, maar dit was net sowat tien minute.
"Hierdie is splinternuwe materiaal. Ek het op die Woordfees 'n vertoning van seker twee uur gedoen waarna ek dit verfyn en getoets het watter stories mense meer as ander geniet.
"Die inhoud van my vertonings is eintlik die hele tyd aan die groei. Soos ek goed beleef, word dit by vertonings ingewerk. Ek wil elke keer my vorige vertoning top. Ek dink regtig hierdie is my snaakste show."